Μπρέιναρντ: Είναι σημαντικό να υπάρξει ευελιξία στην εφαρμογή των μεταρρυθμίσεων στην Ελλάδα
δηλώσεις της Αναπληρώτριας Υπουργού Οικονομικών των ΗΠΑ υπεύθυνης για Διεθνείς Υποθέσεις
Με την ολοκλήρωση της Συνόδου Κορυφής της Ομάδας των 20 στο Λος Κάμπος του Μεξικού και την επιστροφή της στην Ουάσιγκτον, η Αναπληρώτρια Υπουργός Οικονομικών των ΗΠΑ υπεύθυνη για Διεθνείς Υποθέσεις, Λάελ Μπρέιναρντ, ενημέρωσε εκπροσώπους του τύπου στο Κέντρο Στρατηγικών και Διεθνών Μελετών, στην αμερικανική πρωτεύουσα. Η ανάπτυξη και οι προκλήσεις που αντιμετωπίζει η Ελλάδα και η Ευρώπη ήταν ορισμένα απ’ τα θέματα που απασχόλησαν τους ηγέτες της Ομάδας των 20, δήλωσε η κ. Μπρέιναρντ. Η αμερικανίδα αξιωματούχος αναφέρθηκε επίσης στην σπουδαιότητα των ελληνικών εκλογών και τον σχηματισμό κυβέρνησης. Όπως είπε: «Υποστηρίζουμε τις προσπάθειες των ευρωπαίων συμμάχων μας και του ΔΝΤ να συνεργαστούν με την νέα κυβέρνηση του Πρωθυπουργού Σαμαρά με στόχο την παραμονή στο ευρώ, διατηρώντας παράλληλα τη δυναμική για μεταρρυθμίσεις. Και οι δύο πλευρές αναγνωρίζουν ότι είναι κρίσιμης σημασίας η εφαρμογή μεταρρυθμίσεων στην Ελλάδα μέσα στην ευρωζώνη και είναι εξίσου σημαντικό να υπάρξει κάποια ευελιξία». Η κ. Μπρέιναρντ τόνισε επανειλημμένα την ανάγκη να επανέλθει η Ελλάδα στο δρόμο της ανταγωνιστικότητας και για να δημιουργήσει έναν δυναμικό ιδιωτικό τομέα. Σε ερώτηση της Ελληνικής Υπηρεσίας της Φωνής της Αμερικής αν έγιναν συγκεκριμένες αναφορές σε ποια σημεία θα υπάρξει ευελιξία ως προς το πρόγραμμα που έχει αποφασιστεί για την Ελλάδα, η Αναπληρώτρια Υπουργός Οικονομικών των ΗΠΑ απάντησε: «Οι συζητήσεις αυτές είναι θέμα της Τρόικα και της νέας ελληνικής κυβέρνησης. Το ΔΝΤ, η Ευρωπαϊκή Κεντρική Τράπεζα και η Κομισιόν είναι τα κατάλληλα όργανα που θα συνεργαστούν με την ελληνική κυβέρνηση για να εξετάσουν την πορεία της οικονομικής σταθεροποίησης της χώρας». Η κ. Μπρέιναρντ επεσήμανε ότι στα πλαίσια της συνόδου της Ομάδας των 20 συζητήθηκαν θέματα που αφορούν την περαιτέρω τραπεζική και χρηματοπιστωτική ενοποίηση των χωρών της ευρωζωνης η οποία, όπως είπε, «φαίνεται να εξετάζεται εις βάθος». Η αμερικανίδα αξιωματούχος ανέφερε ότι στην ενοποίηση αυτή εμπίπτει το θέμα της ανακεφαλαιοποίησης των τραπεζών και της ασφάλισης των καταθέσεων. Σε άλλη ερώτηση της ΦτΑ αν έγιναν συγκεκριμένες αναφορές για την ασφάλιση των καταθέσεων στην Ελλάδα κ. Μπρέιναρντ είπε: «Γενικά αναγνωρίστηκε ότι όλες οι πλευρές θα ξανασυναντηθούν και να επιχειρήσουν να βρουν ποιος είναι ο καλύτερος τρόπος να συνεχίσουν. Νομίζω ότι θα ήταν πρόωρη η αναφορά σε συγκεκριμένα θέματα». Σε ερώτηση άλλου δημοσιογράφου αν η Ελλάδα θα καταφέρει να ξεπεράσει τη κρίση η κ. Μπρέιναρντ αναγνώρισε τις προκλήσεις που αντιμετωπίζει ο ελληνικός λαός και τις θυσίες που θα πρέπει να γίνουν, αλλά εξέφρασε ικανοποίηση για το σχηματισμό της νέας κυβέρνησης και σημείωσε ότι οι τελευταίες εξελίξεις είναι ενθαρρυντικές, αλλά η κατάσταση παραμένει δύσκολη.